Jong Pta-man langs pad met mes aangevalParamedici op die toneel. Foto: Verskaf ŉ Jong man is Donderdagmiddag in die ooste van Pretoria met ŉ mes gesteek en beroof. Werner Vermaak, woordvoerder van ER24, het gesê die voorval het omstreeks 13:20 in De Villebois Mareuillestraat in Moreletapark plaasgevind. “Die man is aan die kant van die pad aangetref. Hy het aan paramedici verduidelik hy het langs die pad gestap toe ŉ voertuig met ŉ onbekende hoeveelheid mans skielik langs hom stilgehou het,” het Vermaak gesê. “Die mans het uit die motor gespring, hom beroof en met ŉ mes gesteek.” Die man het steekwonde aan sy nek en skouer opgedoen. Hy is op die toneel gestabiliseer en na ŉ nabygeleë hospitaal geneem vir verdere behandeling. Kapt. Ilze Jones, woordvoerder van die Garsfontein-polisie, kon nie Vrydag meer besonderhede oor die voorval bekendmaak nie. “Die saak is nog nie by die Garsfontein-polisie aanhangig gemaak nie, maar dit mag wees weens die slagoffer se mediese toestand. Ons sal egter die voorval ondersoek en die man se verklaring in die hospitaal gaan afneem sodra hy daartoe in staat is,” het Jones aan Maroela Media gesê.